28/02/2017

Έκθεση Β2 Λυκείου

Φυλλάδιο εργασίας 2 στον Ρατσισμό

**ΜΕΛΗ ΟΜΑΔΑΣ:**

Δημήτριος Χαρίλαος Δανόπουλος

Κωνσταντίνος Ιωαννίδης

Βασίλης Γκρίζης

Λήδα Καραγιάννη-Καραγιαννοπούλου

**ΟΜΑΔΑ 5η**

Να συντάξετε σε 300 περίπου λέξεις το κείμενο-εισήγηση, το οποίο ένας εκπρόσωπος του τμήματός σας θα εκφωνήσει στην αρχή της εκδήλωσης.

Αγαπητοί μαθητές, καθηγητές και γονείς, αξιότιμα μέλη του Δήμου Φιλοθέης-Ψυχικού,

Σας καλησπερίζουμε στην Ημερίδα του τμήματος μας με θέμα τον ρατσισμό. Με αφορμή, λοιπόν, τα συνεχώς αυξανόμενα ποσοστά ρατσισμού που παρουσιάζονται στην κοινωνία μας , πήραμε την πρωτοβουλία να πάρουμε θέση επί του θέματος και να προσπαθήσουμε την κινητοποίηση και την ευαισθητοποίηση σχετικά με ένα τόσο επίκαιρο θέμα.

Είναι προφανές πια πως πολλές ευπαθείς κοινωνικές ομάδες είναι θύματα ρατσισμού και βιώνουν καθημερινά δύσκολες καταστάσεις. Σε αντίθεση με άλλα κοινωνικά φαινόμενα, ο ρατσισμός δεν περιορίζεται σε μια κοινωνική ομάδα, αλλά έχει πολλές εκφάνσεις , όπως για παράδειγμα είναι ο ρατσισμός σε άτομα με ειδικές ανάγκες (Α.Μ.Ε.Α.), προς τις γυναίκες, προς ανθρώπους διαφορετικής υπηκοότητας και άλλα πολλά. Ωστόσο, το φαινόμενο αυτό έχει μεγάλο συλλογικό αντίκτυπο στην κοινωνία, καθώς χαρακτηρίζεται από ανθρώπους με χαμηλό μορφωτικό επίπεδο και ανεπαρκή κοινωνικά ερείσματα.

Θεωρούμε σκόπιμο να αναφερθούμε σύντομα σε ορισμένες αιτίες από τις οποίες πηγάζει το φαινόμενο, αλλά και τις συνέπειες που αυτό επιφέρει τόσο στο άτομο όσο και στην ίδια την κοινωνία. Αρχικά, τόσο η ελλιπής μόρφωση από μικρή ηλικία, όσο και η προβολή στερεοτυπικών αντιλήψεων από τα μέσα μαζικής ενημέρωσης (Μ.Μ.Ε.) είναι μερικά μόνο από τα αίτια. Όσον αφορά τις επιπτώσεις, οι σημαντικότερες είναι οι εξής: ο κοινωνικός στιγματισμός ο οποίος κατηγοριοποιεί τα άτομα που παίρνουν θέση και εκφέρουν άποψη επί του θέματος, η παραβίαση θεμελιωδών δικαιωμάτων των ατόμων που πέφτουν θύματα του ρατσισμού και η επιβολή μιας μη ανθρωπιστικής και πολιτιστικά απομονωμένης κοινωνίας.

Οφείλουμε ως ενεργοί πολίτες να πάρουμε θέση στο θέμα αυτό και να υπερασπιστούμε τα ανθρώπινα δικαιώματα. Άλλωστε, ο δείκτης ανάπτυξης μιας κοινωνίας στηρίζεται μεταξύ άλλων και στην πολιτική του κράτους απέναντι σε αυτές τις ομάδες. Με το να τις παραγκωνίζουμε μειώνουμε αρκετά την παραγωγικότητά τους που μπορεί να αποδειχθεί σωτηρία για την ανάπτυξη της χώρας μας. Δεν τους στερούμε απλά την δυνατότητα εργασίας, τους στερούμε την δυνατότητα να φανούν παραγωγικοί στην κοινωνία. Και είναι θλιβερό σε μια τόσο φιλελεύθερη και ανεπτυγμένη κοινωνία, να επικρατούν ακόμα τόσο οπισθοδρομικές αντιλήψεις.

Αυτά και πολλά άλλα θα συζητηθούν προσεχώς. Ευχόμαστε η σημερινή εκδήλωση να σας δημιουργήσει τα κατάλληλα ερεθίσματα. Σας ευχαριστούμε για τον χρόνο σας και καλή συνέχεια.